பொருந்தி யான் தான் வேட்ட பொருள் வயின் நினைந்த சொல்,  திருந்திய யாக்கையுள் மருத்துவன் ஊட்டிய  மருந்து போல், மருந்து, ஆகி மனன் உவப்பப்  பெரும் பெயர் மீளி - பெயர்ந்தனன் செலவே!  செங்கைப் பொதுவன் விளக்கம் பொருள் தேடும்பொருட்டு அவன் அவளைப் பிரிந்து செல்ல எண்ணினான். தோழி பக்குவமாக எடுத்துரைத்தாள். அவன் பிரிவதைக் கைவிட்டுவிட்டான். இதனைத் தோழி தலைவிக்குத் தெரிவிக்கிறாள்.  பாவி விரித்த மெத்தை. அதன்மேல் பல விரிப்புகள். அவனும் அவளும் அரவணைத்துக்கொண்டு கிடந்தனர். அவன் சற்றே விலகி ஒதுங்கினான். பெருமூச்சு விட்டான். “உனக்கு என்ன நேர்ந்தது” – அவள் வினவினாள். அவனோ வெளியே வந்துவிட்டான். தோழி அவனிடம் சொல்கிறாள்.  பழைய அழகெல்லாம் தொலைந்து இவள் துயரம் கொள்கிறாள். இந்த நிலையில் விட்டுவிட்டு நீ உன் தொழிலை இவளைப் பிரிந்து செய்ய முனைகின்றாய். இப்படி முனையும்போது ஒளி இழந்த அம்மாவாசை நிலவைக் காட்டிலும் இவளது உடல்நலம் அனைத்தும் ஓடிப்போகும் அல்லவா?